Kegyelem nektek és békesség Istentől a mi Atyánktól és az Úr Jézus Krisztustól! Ámen

Rm 4, 1-8
*Mit mondjunk tehát, mit ért el Ábrahám, a mi ősatyánk a saját erejéből? Ha ugyanis Ábrahám cselekedetekből igazult volna meg, akkor volna mivel dicsekednie, de nem Isten előtt. De mit mond az Írás? „Hitt Ábrahám Istennek, és Isten ezt számította be neki igazságul.” Aki fáradozik, annak a bért nem jutalomként számítják, hanem azért, mert tartoznak azzal. Aki pedig nem fáradozik, hanem hisz abban, aki megigazítja az istentelent, annak Isten a hitét számítja igazságul. Ahogyan Dávid is azt az embert mondja boldognak, akinek Isten cselekedetek nélkül tulajdonít igazságot: „Boldogok, akiknek megbocsáttattak törvényszegéseik, és akiknek elfedeztettek bűneik. Boldog az az ember, akinek az Úr bűnt nem tulajdonít.”*

Kegyelemből élő Gyülekezet!

Gyermekkoromban volt egy akció az egyik joghurthoz kapcsolódóan. Az akció keretében a fedőfólia belső oldalán állatok voltak, amelyek mindegyikéből össze kellett gyűjteni egyet-egyet, és ha kigyűlt a talán 10 darabos sorozat, akkor visszaküldeni, hogy nyerhessünk valamilyen tárgyi nyereményt. Arra már nem is emlékszem, hogy mi volt az ígért nyeremény, két dolgot azonban tudok.
Az egyik, hogy nem nyertünk, a másik pedig, hogy rettenetes mennyiségű joghurtot ettünk meg a húgommal azon a nyáron. Ez alapvetően sem volt okos dolog, mivel tejcukor érzékeny vagyok, igaz a joghurtot nagyon szerettük, bár ilyen mennyiségben a végére már nem is igazán kívántuk.
Akartunk valamit, a szemünk előtt lebegett a cél, de a nagy igyekezetünkben, a vágyakozásban, se a célt, sem a célhoz vezető utat nem vizsgáltuk meg. A vége pedig nem a győzelem lett, hanem hogy nyeremény nélkül megcsömörlöttünk valamiben, amit egészen addig szerettünk. Ráadásnak pedig egy kis gyomorfájás.

Talán az ige alapján is egyértelmű volt, hogy az agendánkban mára kiemelt tételmondat ez: „Hit által igazulunk meg!”. Evangélikusként kezelhetnénk ezt alapvetésnek is, amit mindenki ért és tud, de azért nem mindig annyira egyszerű minden ehhez kapcsolódó kérdés. Tarthatnék itt most dogmatikai kiselőadást is erről, hogy pontoson értsük, ha már a reformáció egyik alaptételéről van szó. De ezt most halasszuk el és maradjunk inkább az igeszakasz kibontásánál és az üzenetének megragadásánál, hogy aztán ne járjunk úgy, mint én gyermekkoromban! Hogyan előzhetjük meg tehát a lelki gyomorfájást, azaz, hogy hitünkben megcsömörlöttekké váljunk a tetteinkben bizakodva?

Pál apostol a Római levél ezen szakaszában a rabbinizmus, a zsidó mesterek tanítása ellen érvel. Arról beszél, hogy Ábrahám nem a cselekedetei által igazult meg, hanem a hite által igazíttatott meg.
Talán a bevezető példám is jól bemutatta, hogy mennyire félre tud menni az ember, amikor önmaga akarja gyűjtögetni a jó pontokat, amikor a világi adok-kapok viszonyban gondolkodunk ott is, ahol alapvetően nem arról van szó. Az ilyen gondolkodásnak nagyon gyorsan az lesz a vége, hogy üressé válik a tett, haszontalan teljesítménnyé, ami után azt mondjuk, hogy ha már végig szenvedtem, akkor igen is jogosan várom a jutalmat. Így hangozna egy jó cselekedet leírása? Szenvedés, ami után követelem a jussom? Mintha csak a mesékben megszokott bíztató mondat helyett azt mondanánk, hogy a „Jó tett helyébe, várd el, követeld a jutalmad!”. Mint, ahogy a szőlőmunkások is teszik ezt Jézus példázatában, amikor a több munkáért a megbeszéltnél még többet követelnek, hiszen szerintük az nekik jár!
Ez az az út, ami biztos, hogy a hitünkben való elakadáshoz fog vezetni. Mikor a saját igazságunkkal akarunk megállni Isten előtt és azt mondani: „Nézd, én megtettem a magamét, most már igazán te jössz! Kérem a jutalmam!”. Így csak ott fogunk állni értetlenül, megcsömörlötten, ahogyan Jézus példázatában a farizeus is templomban, mert Isten nem így tekint ránk. Jézus azt mondja, hogy a bűnökkel sokkal inkább terhelt életű, de valóban hittel Isten bűnbocsátó kegyelmére hagyatkozó vámszedő az, aki megigazulva ment haza a templomból.

Akkor tehát felesleges jót tenni és tisztességesen élni?
Nem, csak éppen nem ezeknél kezdődik a keresztény élet. Dolgozhatsz te akármilyen keményen másokért. Lehetsz te a leginkább békekereső és alázatos jellemű, elfogadást hirdető ember, a kereszténység alapja nem ez. A kereszténység nem spirituális, vallási önmegjobbításról, vagy önsanyargatásról szól. Ha így lenne, akkor valóban könnyebb lenne összemosni akár a keleti vallásokkal is.
Mi tehát a keresztény ember alapja? Mi az, ami valóban fontos az Úr előtt? Nem valami modern választ kell keresnünk! Nem mondhatja senki, hogy csak a mai etikai kérdéseket akarjuk így kikerülni, vagy, hogy a szocializmus alatt erőre kapó diakóniai teológiát végleg elfeledtetni! De még csak nem is a reformációra kell visszautalnunk és ezzel felekezeti különbségként beszélni erről. Sőt még csak nem is a keresztény és zsidó, Krisztust követő és az őt elutasítók vitájaként kell megítélnünk, hogy mi is az üdvösségünk alapja! Hiszen, ahogy olvastuk alapigénkben Pál apostol szavait, itt nem az ő hitvallásáról van egyszerűen szó, mert már ő is idézi gondolatainak alaptételét: *„Hitt Ábrahám Istennek, és Isten ezt számította be neki igazságul.”*. Ez a mondat már Mózes első könyvének az első felében elhangzik. Nem éppen modern, újkeletű írás, mégis újra és újra megfeledkezünk erről. Ha keresztény vagy, akkor nem önostorozva megfeszülnöd kell a jó cselekvésében, hanem hinni, bízni Istenben, a te teremtő, gondviselő és szabadító Uradban. Őszinte hittel rábízni a mai napodat, a holnapodat, sőt az üdvösséged kérdését is.

A mai vasárnapunk egyházunk tradíciója szerint Jeruzsálem pusztulásának emlékünnepe. Ez a pusztulás nem egy birodalom megtorló lépéséről szól, hanem arról, amit az oltár előtti igében Jézustól is hallottunk: „*Bárcsak felismerted volna ezen a napon te is a békességre vezető utat!”*. Ott volt velük Isten útmutatása, a parancsolatai és végül Jézus, a beteljesedő Ige, de ők mégis vakok maradtak és a saját tetteikben bíztak.
Pedig már az oly büszkén emlegetett ősatya, Ábrahám sem dicsekedhetett a saját tetteivel, hiszen nem egyszer olvassuk róla, hogy a szorongattatott helyzetben ő is elbukik. Isten az, aki jó tetszése, kegyelmes akarata szerint egyedül a hitére, a bizakodására tekint Ábrahámnak.
Ne értsük ezt félre, Ábrahám nem kiegyenlíti a számlát a saját jól megmunkált hitével, hiszen benne is ott voltak a félelmek, a hűtlenség, a bűnök. Nem én térek meg, nem én erősítem a hitemet, hiszen a hit nem az ember teljesítménye az Úr felé. Ahogyan olvastuk az alapigében: „*Aki pedig nem fáradozik, hanem hisz abban, aki megigazítja az istentelent, annak Isten a hitét számítja igazságul.”*. Isten az Ő kegyelmes akaratából még a hitetlent is megigazíthatja. Egyedül az Ő jó tetszése, hogy nekünk biztos alapot adott Jézus Krisztusban a hitre, a bizalomra és hogy a Szentlélek által minden nap munkálja bennünk, hogy ez a hit megerősödhessen. A hit értünk adatott és nem azért, hogy mi a saját teljesítményünkké silányítsuk. Nem azért tekint erre Isten Ábrahámnál sem, mert, hogy ő egy „hithős” lenne! Mert ez az ő kiemelkedő eredménye lenne, hanem mert ez az, ami valóban hozzá, az Igazhoz, a Szenthez kapcsolja már az ősatyát is.

Ábrahám lehet példa a hitben, de nem azért, mert tökéletes, mert a tetteivel szentté lett volna. A szent az, aki valóban Istené. Aki őszinte szívvel rábízta az életét, aki vallja és hiszi, hogy Krisztus által elszakíthatatlanul az Úrhoz tartozik és így részesévé válik az ő kegyelmének.

Ábrahámnak voltak megingásai emberileg, de bízott abban, hogy az Isten akarata jó. Mert tudta, hogy az Úr nem a bűnös halálát akarja, hanem hogy térjen meg hozzá és éljen. Megtapasztalta, hogy nem hagyja, hogy ő elbukjon az érdemtelenségei miatt. A Szabadító Úr nem egy munkásnak akarja kifizetni a kiérdemelt összeget, mert annak bizony mi sem örülnénk, még ha néha azt is képzeljük magunkról, hogy nekünk bizony sok járna.

Az egyik első diákmunkával töltött nyaram jutott eszembe. Egy barátommal akartunk közösen elhelyezkedni valahol és úgy tűnt, hogy lenne is egy jó lehetőség egy kisebb üzletláncnál. Az alapfizetésen felül még meglehetősen sok plusz juttatást is ígértek, az ilyen-olyan plusz munkákért és kiemelkedő teljesítményért. Dolgoztunk is jó néhány extra órát és feladatot is vállalva, hogy bezsebeljük a beígérteket, de két hét után világossá vált, hogy a többnél, mindig lehet még többet elvárni és a tettek elbírálása nem éppen a mi nézőpontunkból történik. Végül váltottunk és egy ismerősnél helyezkedtünk el, ahol elmondták az elvégzendő feladatot, a határidőt és hogy tisztességesen ki leszünk fizetve. Nem volt szükség többre, hiszen bíztunk a megbízónkban. Nem tudom, hogy mi volt a piaci értéke annak a munkának, de azt tudom, hogy sokkal többet kaptam, mint amennyit vártam.

Az Úr kegyelme, még ennél is biztosabb választás. Ő már kötött egy szerződést érted. Jézus Krisztussal, az ő kereszthalálával és feltámadásával fizetett a te üdvösségedért, a te hitedért. Ez a keresztény élet, a mi hitünk alapja. Nem egyszerűen jó hiszemű bizalom Isten felé, hanem a Jézus Krisztusba való belekapaszkodás. Annak a tudata, amit a kapernaumi százados is megfogalmaz: „nem vagyok méltó”, és az Isten válasza erre, hogy Ő Krisztusért, szeretetből, kegyelemből, mégis elismer téged méltónak.
Sokszor rosszul hangzik el ez: „megnyerjük Jézus érdeméért a kegyelmet”. Mintha mi is megdolgoznánk és küzdenénk érte. Pedig az olimpiai érmeket sem csak úgy nyerik meg, hogy odaállnak és csak éppen jól sikerülnek a versenyszámok. Nagyon kemény munka és felkészülés van mögötte, ami nélkül a sportolóknak esélye sincs. Jézus, mintha egyedül indult volna el a versenyszámban és szerezte volna meg a győzelmet, majd az ünneplés pillanatában odalépne hozzánk és a mi nyakunkba is akasztana egy-egy érmet, mintha mégis csapat sportról lett volna szó, pedig mi még csak a pálya közelében sem jártunk. Részesít minket a győzelmében, de nekünk nincs benne a küzdelmünk, semmiféle teljesítményünk!
Isten erre a hitre, erre az általa kimunkált részesedésre tekint, a bűneinkre pedig nem. Ahogyan olvastuk: „*Boldogok, akiknek megbocsáttattak törvényszegéseik, és akiknek elfedeztettek bűneik.”*.
Fontos ez az *elfedezni*, elfedni szó. Talán erre gondolunk most ez alatt: „Ne söpörjük a szőnyeg alá!”. De a kettő nem ugyanaz!
Isten nem elrejteni akarja, hogy nehogy kiderüljön. Isten azt mondja, hogy nem akar azokra tekintve megítélni. Mi se azokra tekintgessünk, ne hagyjuk, hogy azok hajszoljanak teljesítménykényszerbe, a jó cselekvésére! A te mennyei Atyád nem akarja többé látni és láttatni se.
Elfelejteni úgysem tudjuk a rosszat, ezt felesleges is hangoztatni. Mi is csak azt tudjuk tenni önmagunk és mások bűneivel kapcsolatban is, hogy többé azokra nem tekintve nézünk testvérünkre, vagy éppen önmagunkra. Lefedni az őszinte bűnbánattal megvallott bűnöket, hogy mi se azok fogságában és azok következményeinek félelmében éljünk, hanem az Úr szabadításának, az Ő kegyelmes akaratának az örömében.

Ábrahám hite nem volt rendíthetetlen, ahogyan a miénk sem az. Isten kegyelme azonban valóban rendíthetetlen, mert ez az Ő akarata. Aki pedig a kegyelem ajándékát elfogadja a szívében, aki ezt nem csak ésszel, tudással, hanem őszinte bizalommal megragadja, annak valóban szabad és boldog élete van. Mert már nem az érdemeket hajszolja, vagy a teljesítményében és az erejében bízik, hanem valóban a kegyelemből él, örvendezve dicsőíti Urát és őszinte szeretetből és elhivatásból cselekszi a jót. A keresztény élet nem lehet fásult, vagy félelmektől határolt élet, hanem csak is az Isten akaratában szabad, boldog, és szerető szívvel szolgálatkész. Mert, ahogyan Pál is idézi alapigénkben a zsoltáros szavait: „*Boldog az az ember, akinek az Úr bűnt nem tulajdonít.”*. Így legyen! Ámen